ยังอึมครึมต่อไป
ต้องบอกว่าอื้ออึงมาตลอดระยะเวลา 34 วัน สำหรับข่าวการขายหุ้นธนาคารกรุงศรีอยุธยา (BAY) ที่กลุ่มจีอี แคปปิตอล อินเตอร์เนชั่นแนล โฮลดิ้ง ถืออยู่ 25.3%
24 พ.ค. 2556

ต้องบอกว่าอื้ออึงมาตลอดระยะเวลา 34 วัน สำหรับข่าวการขายหุ้นธนาคารกรุงศรีอยุธยา (BAY) ที่กลุ่มจีอี แคปปิตอล อินเตอร์เนชั่นแนล โฮลดิ้ง ถืออยู่ 25.3%
ผลที่ตามมาคือ ราคาหุ้น BAY ทะยานลิ่ววันละ 1.54.7%
ล่าสุด มีข่าวออกมีว่า จีอีฯ ตัดสินใจขายหุ้นที่ถืออยู่ 25% ให้กับกลุ่ม “มิตซูบิชิ ยูเอฟเจ ไฟแนนเชียล กรุ๊ป” ในราคาหุ้นละ 40 บาท 
ราคาหุ้น BAY ถีบตัวไปถึง 1.40% มาอยู่ที่ 36.25 บาท เพิ่มขึ้น 0.50 บาท มูลค่าซื้อขาย 444.67 ล้านบาท
จนบรรดาผู้บริหารและกรรมการต้องออกมาดับข่าวร้อน
ฟิลิป แทน กรรมการผู้จัดการใหญ่ ธนาคารกรุงศรีอยุธยา กล่าวว่า ข่าวที่ปรากฏในหน้าหนังสือพิมพ์เป็นเพียงข่าวลือ 
ขณะนี้ธนาคารยังไม่มีข้อสรุปในการขายหุ้น รวมถึงคณะกรรมการธนาคารยังไม่มีการดำเนินการใดๆ
เช่นเดียวกัน เจนิส แวน เอ็กเคอเรน ประธานเจ้าหน้าที่บริหารของธนาคารก็ยังไม่ได้ลาออกแต่อย่างใด โดยในขณะนี้อยู่ระหว่างการเดินทางไปหมู่เกาะเคย์แมน เพื่อพบกับผู้กำกับดูแลตามกำหนดทุกๆ 5 ปี เนื่องจากธนาคารมีสาขาอยู่ที่หมู่เกาะเคย์แมนด้วย หลังจากนั้นจะต้องเดินทางไปโรดโชว์ให้นักลงทุนในประเทศสหรัฐอเมริกาด้วย
ขณะที่ พรสนอง ตู้จินดา ประธานคณะเจ้าหน้าที่ด้านลูกค้าธุรกิจขนาดใหญ่ ธนาคารกรุงศรีอยุธยา (BAY) ที่ปกติเงียบเชียบก็ออกมาสมทบว่า ตามที่ปรากฏข่าวในบางสื่อเกี่ยวกับการขายหุ้นธนาคารที่กลุ่มจีอีฯ ถืออยู่นั้น ธนาคารขอชี้แจงว่าขณะนี้ ธนาคารไม่ได้รับการแจ้งจากกลุ่มจีอีฯ ซึ่งเป็นผู้ถือหุ้นหลักของธนาคาร (Strategic Shareholder) เกี่ยวกับเรื่องนี้ 
ธนาคารจึงขอยืนยันว่า หากมีข้อมูลดังกล่าวแจ้งมายังธนาคาร ธนาคารจะแจ้งให้ทราบถึงพัฒนาการหรือความคืบหน้าต่อไป
ความอึมครึมของผู้ถือหุ้นใหม่ในธนาคารแห่งนี้จึงดำรงอยู่ต่อไป แต่ใครก็ตามที่เข้ามาซื้อหุ้นในสัดส่วน 25.3% ก็ต้องตั้งรับซื้อหุ้นรายย่อยทั้งหมดแน่นอน